لغات ترجمہ

لغات ترجمہ

اصطلاح مخصوص معنویت پر مشتمل تصور ہوتا ہے اور ہر علم کی اصطلاحات کی معنویت یا موضوعات، اجزا وغیرہ دوسرے سے مختلف ہوتے ہیں۔

علم کیمیا کی اصطلاحات کسی بھی شکل میں علم عمرانیات کی طرح نہیں ہوسکتیں۔ ہاں! یہ ممکن ہے کہ دونوں علوم کی اصطلاحات کی لغت ایک جیسی ہو مگر ان کی معنوی تخصیص بالکل مختلف ہوتی ہے۔ فرض کریں علم کیمیا کے مطابق دو کیمیائی اجزا آپس میں تفاعل Interactionکرتے ہیں تو تفاعل کی اصطلاح کی خاص معنویت کو سمجھنے کی ضرورت ہوگی۔ اس کے برعکس علم عمرانیات میں جب دو یا دو سے زیادہ افراد آپس میں تفاعل Interactionکرتے ہیں تو اس اصطلاح کی معنویت علم کیمیا کی اصطلاح سے یکسر مختلف ہوگی۔ پہلی اصطلاح کی معنویت میں کیمیائی ماہیت ہوگی اور علم عمرانیات میں سماجی عمل نمایاں ہوگا۔ ہر علم کی اصطلاحات اُسی علم تک محدود ہوتی ہیں اور دوسرے علم کی اصطلاحات اُس کی اپنی حد تک محدود ہوتی ہیں۔

علم ترجمہ کی اصطلاحات پر اردو کے محققین نے انفرادی طور پر بہت اچھی کوششیں کی ہیں۔ وہ قابل قدر ہیں۔ ہم نے اور ہمارے بچوں نے ان سے رہنمائی حاصل کی۔ زیر نظر کتاب ترجمہ کی سائنس پر اصطلاحات کا مکمل مجموعہ ہے جس کو لسانیات کے اصولوں کی رہنمائی میں ترتیب و تشریح کیا گیا ہے۔ ایسا نہیں ہے کہ خالد محمود خان نے یہ سارے تصورات خود اپنی تحقیق سے وضع Deviseیا اختراع کیے ہیں بلکہ واضح طور پر مغربی لسانیات سے استفادہ کیا گیا ہے۔ علم ترجمہ کے متعلق علم لسانیات کی بہت سی ایسی تحقیقی کتابیں مل جاتی ہیں جن میں علم ترجمہ کی اصطلاحات پیش کی جاتی ہیں۔